CELEX: 32015R0895
Language: hr
Date: 2015-02-02 00:00:00
Title: Delegirana uredba Komisije (EU) 2015/895 оd 2. veljače 2015. o dopuni Uredbe (EU) br. 508/2014 Europskog parlamenta i Vijeća o Europskom fondu za pomorstvo i ribarstvo u pogledu prijelaznih odredbi

12.6.2015   
            
            
               HR
            
            
               Službeni list Europske unije
            
            
               L 147/1
            
         DELEGIRANA UREDBA KOMISIJE (EU) 2015/895
   оd 2. veljače 2015.
   o dopuni Uredbe (EU) br. 508/2014 Europskog parlamenta i Vijeća o Europskom fondu za pomorstvo i ribarstvo u pogledu prijelaznih odredbi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006, (EZ) br. 791/2007 i Uredbe (EU) br. 1255/2011 Europskog parlamenta i Vijeća (1), a posebno njezin članak 129. stavak 1.,
   budući da:
   
               (1)
            
            
               Člankom 129. Uredbe (EU) br. 508/2014 predviđa se mogućnost utvrđivanja uvjeta pod kojima se potpora koju je odobrila Komisija u skladu s uredbama Vijeća (EZ) br. 861/2006 (2), (EZ) br. 1198/2006 (3) i (EZ) br. 791/2007 (4) i Uredbe (EU) br. 1255/2011 Europskog parlamenta i Vijeća (5) može integrirati u potporu iz Uredbe (EU) br. 508/2014, uključujući potporu za tehničku pomoć i ex post evaluacije.
            
         
               (2)
            
            
               Potrebno je donijeti odredbe za prelazak s potpore u skladu s Uredbom (EZ) br. 1198/2006 na potporu iz Uredbe (EU) br. 508/2014. Ex post evaluacijom programa financiranih u okviru Europskog fonda za ribarstvo (EFR) pružit će se ključne informacije za potporu strateškom izvješću za nadolazeće programsko razdoblje, kako je navedeno u članku 53. stavku 2. Uredbe (EU) br. 1303/2013 Europskog parlamenta i Vijeća (6). Te će informacije biti uključene u procjenu utjecaja koja će pomoći u pripremi novog regulatornog okvira za europske strukturne i investicijske fondove u razdoblju nakon 2020.
            
         
               (3)
            
            
               U svjetlu prethodno navedenog u ovoj bi se Uredbi trebali uskladiti datumi za dovršenje ex post evaluacije programa kako bi se uzela u obzir činjenica da rok određen u članku 50. stavku 3. Uredbe (EZ) br. 1198/2006 nije u skladu sa sveobuhvatnom ex post evaluacijom jer ocjenjivač neće moći ispitati utjecaj programa u odnosu na ciljeve ako su obveze i plaćanja još u tijeku. Naime, u skladu s člankom 55. stavkom 1. Uredbe (EZ) br. 1198/2006, razdoblje prihvatljivosti izdataka u okviru EFR-a traje do 31. prosinca 2015. te se stoga i plaćanja korisnika i plaćanja korisnicima u skladu s člankom 55. stavkom 1. i člankom 55. stavkom 7. te Uredbe mogu izvršiti do tog datuma. Osim toga, zadnji zahtjev za plaćanje države članice mogu dostaviti Komisiji do 31. ožujka 2017., u skladu s člankom 86. stavkom 1. točkom (a) Uredbe (EZ) br. 1198/2006.
            
         
               (4)
            
            
               Ovom Uredbom trebalo bi razjasniti da države članice ne moraju Komisiji dostaviti godišnje izvješće iz članka 67. Uredbe (EZ) br. 1198/2006 do 30. lipnja 2016. jer informacije iz tog izvješća neće stići na vrijeme kako bi ih se uključilo u izvješće o ex post evaluaciji iz članka 50. stavka 3. Uredbe (EZ) br. 1198/2006. Kada u lipnju 2016. države članice Komisiji dostave izvješće, ono će se morati odobriti prije ispitivanja i integracije u ex post evaluaciju do 31. prosinca 2016. Nadalje, te će se informacije uključiti u završno izvješće iz tog članka,
            
         DONIJELA JE OVU UREDBU:
   Članak 1.
   Područje primjene
   Ova se Uredba primjenjuje na ex post evaluaciju operativnih programa i godišnje izvješće koje šalju države članice kako je predviđeno Uredbom (EZ) br. 1198/2006.
   Članak 2.
   
      Ex post evaluacija
   Komisija dovršava ex post evaluaciju iz članka 50. stavka 3. Uredbe (EZ) br. 1198/2006 do 31. prosinca 2016.
   Članak 3.
   Godišnje izvješće o provedbi
   Države članice u 2016. nisu obvezne poslati godišnje izvješće o provedbi operativnog programa kako je predviđeno člankom 67. stavkom 1. Uredbe (EZ) br. 1198/2006.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. veljače 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 149, 20.5.2014., str. 1.
   
   
      (2)  Uredba Vijeća (EZ) br. 861/2006 od 22. svibnja 2006. o uspostavi financijskih mjera Zajednice za provedbu zajedničke ribarstvene politike i u području prava mora (SL L 160, 14.6.2006., str. 1.).
   
      (3)  Uredba Vijeća (EZ) br. 1198/2006 od 27. srpnja 2006. o Europskom fondu za ribarstvo (SL L 223, 15.8.2006., str. 1.).
   
      (4)  Uredba Vijeća (EZ) br. 791/2007 od 21. svibnja 2007. o uvođenju programa naknade dodatnih troškova nastalih stavljanjem na tržište određenih proizvoda ribarstva iz najudaljenijih regija Azora, Madeire, Kanarskih otoka, Francuske Gvajane i Reuniona (SL L 176, 6.7.2007., str. 1.).
   
      (5)  Uredba (EU) br. 1255/2011 Europskog parlamenta i Vijeća od 30. studenoga 2011. o uspostavi Programa za potporu daljnjem razvoju integrirane pomorske politike (SL L 321, 5.12.2011., str. 1.).
   
      (6)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).